Wakataa kuzika mwanao hadi wabaini ukweli wakidai aliuawa

Wakataa kuzika mwanao hadi wabaini ukweli wakidai aliuawa 

Wazazi wa mwanamuziki Irungu Njaro wamekataa kumzika, wakidai uzembe wa polisi kuchunguza kiini halisi cha kifo chake. 
Jana, babake marehemu, Bw Njaro Wairatu, aliiambia Taifa Leo kuwa "hatamzika mwanawe, kwani kufanya hivyo ni sawa na kuzika ukweli kuwa mwanawe aliuawa." 
Mwanamuziki huyo alitoweka mnamo Julai 14, huku mwili wake ukipatikana siku tatu baadaye katika Bwawa la Masinga. Baadaye, jumbe zilianza kusambaa katika mitandao ya kijamii zikieleza kuwa huenda marehemu alijiua kwa kujirusha katika mto Tana. 
Bw Wairatu na mkewe, Bi Nancy Waithera, wamepuuza madai mwanao alijiua. Wamesisitiza mwanao alikuwa amewaambia maisha yake yalikuwa hatarini. 
Kabla ya hapo, alikuwa amewapigia simu na kuwaambia ametekwa nyara na watu asiowajua. Polisi wanapuuzilia mbali madai ninayotoa kutokana na hali yangu ya umaskini. Wanadai mimi ni mwendawazimu. Nitawajibu kwa kukataa kumzika mwanangu, akasema.